b'\n_START_ARTICLE_\nFormalizacija poslovanja\n_START_PARAGRAPH_\nFormalizacija je eden izmed vidikov organizacijske strukture (druga dva sta centralizacija in kompleksnost), ki dolo\xc4\x8da obseg, v katerem so postopki, pravila in politika organizacije ter opisi delovnih nalog jasno izra\xc5\xbeeni ter zapisani. Formalizirane organizacije so torej tiste, pri katerih najdemo veliko zapisanih pravil in predpisov. Nekatere organizacije pa imajo le malo zapisanih pravil, vendar so pravila med zaposlenimi kljub temu neformalno sprejeta in jim sledijo. Zaradi tega lahko formalizacijo opredelimo tudi kot stopnjo, do katere so pravila upo\xc5\xa1tevana in ne kot koli\xc4\x8dino zapisanih pravil in predpisov. Kompleksnost organizacije je vezana na \xc5\xa1tevilo ravni v njeni hierarhiji in nam torej pove, kako zapletena je sama organizacijska struktura. Centralizacija pa je definirana kot stopnja do katere se organ odlo\xc4\x8danja nahaja v vi\xc5\xa1jih ravneh v organizaciji.\n_START_SECTION_\nFormalizacija in birokracija\n_START_PARAGRAPH_\nOrganizacijske strukture je mogo\xc4\x8de oblikovati in deliti z vidika formalizacije vedenja, ki zajema formalizacijo preko dela, delovnih tokov in pravil. Organizacije \xc5\xbeelijo z ukrepom kot je formalizacija vedenja zmanj\xc5\xa1ati spremenljivost vedenja, ga predvidevati in nadzirati za dosego ve\xc4\x8dje koordinacije dela, u\xc4\x8dinkovite proizvodnje ter \xc5\xbeelje po redu v organizaciji. Tako lahko organizacijske strukture delimo na birokratske in organske. Birokracija je torej organizacijska struktura, ki za doseganje koordinacije uvaja formalizacijo vedenja. Zajema delitev dela, specializacijo, formalizacijo vedenja, hierarhijo avtoritete, verigo povelj, regulirano komuniciranje in standardizacijo delovnih procesov ter sposobnosti.\n_START_SECTION_\nPozitivni vidiki formalizacije\n_START_PARAGRAPH_\nEden izmed pozitivnih vidikov formalizacije je rutinirana narava dela in jasno dolo\xc4\x8deni odnosi. To pomeni, da ne glede na to, koga zaposlimo na dolo\xc4\x8deno delovno mesto, bodo delovne naloge vedno enake. Delovni postopki so zapisani, kar novemu zaposlenemu omogo\xc4\x8da hitro uvajanje na novo delovno mesto. Sama struktura organizacije je lahko razumljiva, spremeni se pa le namenoma in to pod vplivom vodstva organizacije._NEWLINE_Formalizacija je tudi sredstvo za pove\xc4\x8danje kakovosti in u\xc4\x8dinkovitosti postopka dela in hkrati sredstvo za pove\xc4\x8danje zunanjega nadzora nad procesom dela preko poro\xc4\x8dil in direktiv. Formalizirani opisi so lahko u\xc4\x8dinkovito sredstvo, ki zaposlenim pomaga, izogniti se dvoumnosti in ohraniti jedrnatost v komunikaciji. Formalizacija je prav tako lahko koristna pri razvijanju sistemov v praksi, ko se pojavijo razli\xc4\x8dni tipi opisov, priporo\xc4\x8dil in modelov. \xc4\x8ce problem lahko opi\xc5\xa1emo na formaliziran na\xc4\x8din, bomo re\xc5\xa1itev la\xc5\xbeje razbrali in jo preverili.\n_START_SECTION_\nNegativni vidiki formalizacije\n_START_PARAGRAPH_\nV formaliziranih organizacijah stroga pravila omejijo delovanja vseh zaposlenih. Delavci upo\xc5\xa1tevajo pravila zaradi pravil samih, saj je to merilo za njihove nagrade. Organizacije, ki oblikujejo vedno ve\xc4\x8d pravil, postanejo neodzivne na zahteve strank in okolja. Zaposleni v takih organizacijah ne uspejo dose\xc4\x8di avtonomnosti. Negativne posledice formalizacije so oslabljena konkuren\xc4\x8dnost podjetja, nizka produktivnost delavcev, vi\xc5\xa1ji stro\xc5\xa1ki poslovanja, vi\xc5\xa1je cene in degradacija dela. Pretirana formalizacija ni priporo\xc4\x8dljiva, ker zmanj\xc5\xa1uje osebne stike med zaposlenimi in vodstvom. Prav tako daje ob\xc4\x8dutek pretirane birokracije in pomanjkanja operativne svobode. Za spodbujanje ustvarjalnosti in inovacij je priporo\xc4\x8dljivo manj formalizacije. Kot negativni vidik formalizacije lahko vzamemo tudi nekatere omejitve uporabnosti formalizacije. Formalizacija je smiselna le, \xc4\x8de so naloge kratke in ponavljajo\xc4\x8de, \xc4\x8de se delo lahko izmeri in \xc4\x8de je delovanje okolja stabilno. Negativne vidike formalizacije poleg tega predstavljajo tudi pogoji, ki morajo biti izpolnjeni, preden se orodje za formaliziranje opisov lahko sploh uporabi v dani situaciji.\n_START_SECTION_\nVpliv formalizacije na ustvarjalnost\n_START_PARAGRAPH_\nStopnja formalizacije v podjetju vpliva na ustvarjalnost zaposlenih. Razli\xc4\x8dni avtorji tako v svojih teoreti\xc4\x8dnih izhodi\xc5\xa1\xc4\x8dih, kot tudi v zaklju\xc4\x8dkih navajajo, da formalizacija negativno vpliva na ustvarjalnost. Timsko delo in nizka stopnja formalizacije pozitivno vplivata na fleksibilnost zaposlenih ter spodbujata ustvarjalnost, inovativnost in u\xc4\x8denje na delovnem mestu. Visoka stopnja formalizacije pa povzro\xc4\x8di ve\xc4\x8djo fluktuacijo kadra, omejen \xc4\x8das za izvedbo dolo\xc4\x8dene naloge in \xc5\xa1tevilne stresne situacije, kar oblikuje negativno okolje za razvijanje novega znanja in idej._NEWLINE_Vi\xc5\xa1ja stopnja formalizacije se negativno povezuje z ustvarjanjem kreativnih idej, nizko pozitivno pa s sprejemanjem in izvajanjem le-teh. Visoka stopnja formalizacije, namre\xc4\x8d ne omogo\xc4\x8da odprtosti, ki je nujen predpogoj za oblikovanje idej. Nasprotno pa naj bi vi\xc5\xa1ja stopnja formalizacije implicirala ve\xc4\x8djo enotnost v organizaciji, ki je potrebna za u\xc4\x8dinkovito sprejemanje in izvajanje idej._NEWLINE_Tudi kreativna organizacija mora imeti dolo\xc4\x8deno strukturo in formalizirane metode upravljanja. Najbolj pogosta oblika dela v kreativnih organizacijah je projektno delo, saj ustvarja ravnovesje med produktivnostjo in kreativnostjo. Na \xc5\xbealost pa projektno delo, ki omogo\xc4\x8da inovativnost in ustvarjalnost, lahko vodi do anarhije in kaosa v organizaciji, predvsem, v organizacijah z nizko stopnjo formalizacije._NEWLINE_Iz tega lahko zaklju\xc4\x8dimo, da je dolo\xc4\x8dena stopnja formalizacije v organizaciji potrebna za vzdr\xc5\xbeevanje strukture, reda in enotnosti zaposlenih. Paziti pa moramo, da formalizacija ne bo vpeljana do tolik\xc5\xa1ne mere, da bi zavirala ustvarjalnost.\n_START_SECTION_\nFormalizacija in kultura\n_START_PARAGRAPH_\nEden izmed kulturnih faktorjev, ki vpliva na razvoj novega izdelka in je povezan s stopnjo formalizacije, je maskulinost in femininost. Maskuline dru\xc5\xbebe bolj cenijo dose\xc5\xbeek, denar in uspeh; feminine dru\xc5\xbebe pa bolj cenijo kvalitetno \xc5\xbeivljenje, pomo\xc4\x8d ljudem in okoljevarstvo. Dr\xc5\xbeave v katerih naj bi bila stopnja maskulinosti visoka so Venezuela, Italija in Nem\xc4\x8dija. \xc5\xa0vedska, Tajska in \xc5\xa0panija pa naj bi imele nizko stopnjo maskulinosti._NEWLINE_Maskuline dru\xc5\xbebe z visoko stopnjo formalizacije in namenskosti naj bi bolj spodbujale razvoj novih izdelkov. Namenskost sicer v splo\xc5\xa1nem ljudje ne povezujejo z razvojem novih izdelkov. Nakata in Sivakumar pa opozarjata, da vzpostavitev in uporaba ciljev ter v splo\xc5\xa1nem namenskost olaj\xc5\xa1a razvoj novih izdelkov. Kot \xc5\xbee omenjeno tudi formalizacija nalog in vlog pozitivno vpliva na razvoj novih izdelkov, saj vsi zaposleni vedo kdo je zadol\xc5\xbeen za dolo\xc4\x8deno nalogo in kako mora biti ta naloga opravljena. Na drugi strani pa tudi nizka stopnja maskulinosti pozitivno vpliva na razvoj novih izdelkov. Vzroki za to naj bi bile razmere, ki se oblikujejo znotraj tima in pove\xc4\x8dajo zmogljivost zaposlenih, kot so zaupanje, dobra komunikacija, timski duh in nizka stopnja konfliktnosti. Glede na to, da se tako nizka kot tudi visoka stopnja maskulinosti pozitivno povezuje z razvojem novih izdelkov, lahko izpeljemo slede\xc4\x8de. Nizka stopnja femininosti v dru\xc5\xbebi, za katero je zna\xc4\x8dilno osredoto\xc4\x8danje na ljudi in oblikovanje skrbnega okolja, je optimalna za za\xc4\x8detek razvoja novega izdelka. S tem podpira generiranje novih idej, kriti\xc4\x8dnost in povezovanje tima. Visoka stopnja maskulinosti, s svojo ciljno usmerjenostjo in formalizacijo, pa pozitivno prispeva k na\xc4\x8drtovanju, sestavljanju in predstavljanju novih izdelkov.'